Document ID: 32011D0080

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 4ης Φεβρουαρίου 2011 για την έγκριση της διάθεσης στην αγορά ενός πεπτιδικού προϊόντος ψαριού (Sardinops sagax) ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 522] (Το κείμενο στην αγγλική γλώσσα είναι το μόνο αυθεντικό) (2011/80/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7, Εκτιμώντας τα ακόλουθα: (1) Στις 28 Απριλίου 2008 η εταιρεία Senmi Ekisu Co. Ltd. υπέβαλε αίτηση στις αρμόδιες αρχές της Φινλανδίας για τη διάθεση στην αγορά ενός πεπτιδικού προϊόντος ψαριού (Sardinops sagax) ως νέου συστατικού τροφίμων. (2) Στις 12 Ιανουαρίου 2009 ο αρμόδιος οργανισμός αξιολόγησης τροφίμων της Φινλανδίας εξέδωσε την αρχική του έκθεση αξιολόγησης. Στην εν λόγω έκθεση συνάχθηκε το συμπέρασμα ότι το πεπτιδικό προϊόν ψαριού μπορεί να διατεθεί στην αγορά. (3) Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 10 Μαρτίου 2009. (4) Εντός της περιόδου των 60 ημερών που καθορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή. (5) Κατά συνέπεια, ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) στις 14 Αυγούστου 2009. (6) Στις 9 Ιουλίου 2010, η ΕΑΑΤ (και συγκεκριμένα η ομάδα για τα διαιτητικά προϊόντα, τη διατροφή και τις αλλεργίες) στην «επιστημονική γνώμη για την ασφάλεια του “πεπτιδικού προϊόντος σαρδέλας” ως νέου συστατικού τροφίμων» (2) κατέληξε στο συμπέρασμα ότι το πεπτιδικό προϊόν ψαριού είναι ασφαλές υπό τις προτεινόμενες συνθήκες χρήσης και τα προτεινόμενα επίπεδα πρόσληψης. (7) Βάσει της επιστημονικής αξιολόγησης διαπιστώνεται ότι το πεπτιδικό προϊόν ψαριού πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πεπτιδικό προϊόν ψαριού (Sardinops sagax) που ορίζεται στο παράρτημα I μπορεί να διατεθεί στην αγορά της Ένωσης ως νέο συστατικό τροφίμων για τις χρήσεις που απαριθμούνται στο παράρτημα II. Άρθρο 2 Η ονομασία του πεπτιδικού προϊόντος ψαριού (Sardinops sagax), που εγκρίνεται με την παρούσα απόφαση, στην επισήμανση του τροφίμου που το περιέχει θα είναι «πεπτίδια ψαριού (Sardinops sagax)». Άρθρο 3 Η παρούσα απόφαση απευθύνεται στην εταιρεία Senmi Ekisu Co., Ltd., Research & Development Department, 779-2 Noda, Hirano-Cho, Ohzu-City, Ehime 795-0021, Japan. Βρυξέλλες, 4 Φεβρουαρίου 2011.

Classification Labels:
710
668
1934
311

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 13
2735
956
2479
2106
3544
6205
1268

EuroVoc IDs (Expanded): 13
2735
956
2479
2106
3544
6205
1268

Dataset Source: meu

Split: dev